हार्दिक पंड्या कप्तान, तिलक वर्मा को मौका; रिंकू सिंह को जगह नहीं
India vs West Indies T20 series squad announcement, Get updates on the Indian team's lineup and players for the upcoming matches. वेस्टइंडीज दौरे पर 3 अगस्त से होने वाली पांच टी-20 मैचों की सीरीज के लिए भारतीय टीम की घोषणा कर दी गई है
वेस्टइंडीज दौरे पर 3 अगस्त से होने वाली पांच टी-20 मैचों की सीरीज के लिए भारतीय टीम की घोषणा कर दी गई है। हार्दिक पंड्या को कप्तानी सौंपी गई। सूर्यकुमार यादव को उप कप्तान बनाया गया है। सीनियर प्लेयर्स में विराट कोहली, रोहित शर्मा और रवींद्र जडेजा को आराम दिया गया है। वहीं तेज गेंदबाज मोहम्मद सिराज भी टीम का हिस्सा नहीं हैं।
मुंबई इंडियंस से IPL खेलने वाले 20 साल के लेफ्टी बैटर तिलक वर्मा को पहली बार भारतीय टीम में मौका मिला। दूसरी ओर IPL 2023 में कोलकाता नाइट राइडर्स के टॉप स्कोरर रहे रिंकू सिंह को टीम में जगह नहीं मिली।
संजू सैमसन की वापसी 
केरल के विकेटकीपर बल्लेबाज संजू सैमसन ने वनडे के बाद टी-20 में भी वापसी कर ली है। संजू ने भारत के लिए आखिरी मुकाबला इसी साल जनवरी में श्रीलंका के खिलाफ खेला था। इसके बाद वह चोटिल हो गए और अब 7 महीने बाद फिर टीम में वापसी की।
वर्मा, जायसवाल और मुकेश कुमार के पास डेब्यू का मौका 
बैटर्स में तिलक वर्मा, यशस्वी जायसवाल और बॉलर्स में मुकेश कुमार को पहली बार टी-20 स्क्वॉड में शामिल किया गया। इन तीनों प्लेयर्स के पास इंटरनेशनल डेब्यू करने का मौका है।
पिछले साल फरवरी में भी वेस्टइंडीज ने भारत का दौरा किया था। इस दौरान आवेश खान और रवि बिश्नोई ने अपना टी-20 डेब्यू किया था। दोनों को अब फिर से टीम में शामिल किया गया है।
3 अगस्त से टी-20 सीरीज खेलेंगे
टेस्ट और वनडे सीरीज के बाद 3 अगस्त से त्रिनिदाद में 5 मैचों की टी-20 सीरीज शुरू होगी। गुयाना में 6 और 8 अगस्त को दूसरा और तीसरा टी-20 मैच होगा।
अमेरिका के लॉडरहिल में 12 और 13 अगस्त को चौथा और पांचवां टी-20 मैच खेला जाएगा। टी-20 सीरीज के सभी मुकाबले शाम 8 बजे से शुरू होंगे।
2022 में भी खेली थी 5 मैच की सीरीज 
भारत ने जुलाई 2022 में भी 5 मैच की टी-20 सीरीज खेली थी। इसमें भारत ने 5 में से 4 मुकाबले जीते थे। तब भी 3 मैच वेस्टइंडीज और 2 मैच अमेरिका में खेले गए थे।
भारत का टी-20 स्क्वॉड: हार्दिक पंड्या (कप्तान), सूर्यकुमार यादव (उप कप्तान), ईशान किशन (विकेटकीपर), शुभमन गिल, यशस्वी जायसवाल, तिलक वर्मा, संजू सैमसन (विकेटकीपर), अक्षर पटेल, युजवेंद्र चहल, कुलदीप यादव, रवि बिश्नोई, अर्शदीप सिंह, उमरान मलिक, आवेश खान, मुकेश कुमार।
